РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/179-24

16. децембар 2024. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 16. ДЕЦЕМБРА 2024. ГОДИНЕ

Седница је почела у 11,00 часова.

Седницом је председавао проф. др Марко Атлагић, председник Одбора.

Седници су присуствовали чланови Одбора: Биљана Јаковљевић, Никола Лазић, Ана Миљанић, Пеђа Митровић, Един Нумановић, проф. др Ђорђе Павићевић, Стојан Раденовић, Жељко Ребрача, Бранко Ружић, Горан Спасојевић, Живота Старчевић и Слађана Шушњар.

Седници је присуствовао Никола Пантелић, заменик члана Одбора.

Седници нису присуствовали чланови Одбора: Владимир Јелић, др Зоран Лутовац и проф. др Бранимир Несторовић, нити њихови заменици.

Седници су присуствовали народни посланици Ана Јаковљевић и Верољуб Арсић, која нису чланови Одбора.

Пре утврђивања дневног реда, на основу члана 92. став 2. а сагласно члану 82. Пословника Народне скупштине, члан Одбора проф. др Ђорђе Павићевић је благовремено, у писаној форми, предложио да се Дневни ред седнице допуни тачком: Предлог за организовање јавног слушања на тему „Проблеми студентског организовања“.

Одбор већином гласова (3 гласа – ЗА, 10 – против, 1 – није гласао) није прихватио овај предлог за допуну дневног реда.

На предлог председника, Одбор је већином гласова, (11 гласова – ЗА, 1 – против, 2 – није гласало), усвојио следећи:

**Д н е в н и р е д**

1. Утврђивање Предлога одлуке о разрешењу проф. др Небојше Здравковића дужности члана Националног савета за високо образовање.

Пре преласка на рад по утврђеном дневном реду, **усвојен је**, већином гласова (12 гласова – ЗА, 1 – против, 1 – није гласао), без примедаба, **Записник пете седнице Одбора**, одржане 18. новембра 2024. године.

Прва тачка дневног реда: **Утврђивање Предлога одлуке о разрешењу проф. др Небојше Здравковића дужности члана Националног савета за високо образовање**

Уводне напомене поводом овог Предлога одлуке изнео је проф. др Марко Атлагић, председник Одбора.

Председник Атлагић је обавестио чланове Одбора да је проф. др Небојша Здравковић, 4. децембра 2024. године, упутио лични Захтев за разрешење дужности члана Националног савета за високо образовање. Проф. др Небојша Здравковић изабран је за члана Националног савета за високо образовање, на предлог Конференције универзитета, Одлуком о избору чланова Националног савета за високо образовање на седници Народне скупштине, одржаној 4. фебруара 2022. године а у међувремену је изабран за директора Националног тела за акредитацију и обезбеђење квалитета у високом образовању (Решењем Управног одбора Националног тела за акредитацију и обезбеђење квалитета у високом образовању бр: 06-00-00052/2/2024-01, од 01.11.2024.године). Законом о високом образовању, у члану 11. став 10, прописано је да члан Националног савета за високо образовање не може бити лице изабрано, постављено или именовано на функцију у државном органу, органу аутономне покрајине или локалне самоуправе, у органу политичке странке или на дужност органа пословођења високошколске установе, као ни лице које је члан Комисије за акредитацију и проверу квалитета и лице које је запослено у Националном телу за акредитацију и обезбеђење квалитета у високом образовању, председник Одбора је предложио да Одбор утврди Предлог одлуке о разрешењу проф. др Небојше Здравковића, на његов лични захтев, чланства у Националном савету за високо образовање, пре истека мандата. Такође, предложио је да се Предлог одлуке достави Народној скупштини, са предлогом да се размотри по хитном поступку, у складу са чланом 167. и 168. Пословника, како би Национални савет за високо образовање могао да испуњава Законом утврђене надлежности.

У дискусији поводом ове тачке дневног реда учествовали су: Пеђа Митровић, проф. др Ђорђе Павићевић и Ана Јаковљевић.

Током дискусије, проф. др Марко Атлагић, председник Одбора, изрекао је меру опомене Ани Јаковљевић, народној посланици која није члан Одбора, сходно члану 108. и 109. Пословника.

Након закључене расправе, председник Одбора је ставио на гласање Предлог одлуке о разрешењу проф. др Небојше Здравковића дужности члана Националног савета за високо образовање.

Одбор је већином гласова (12 гласова – ЗА, 2 – није гласало) утврдио Предлог одлуке о разрешењу проф. др Небојше Здравковића, на његов лични захтев, дужности члана Националног савета за високо образовање. Одбор је закључио да Предлог одлуке достави Народној скупштини, са предлогом да се размотри по хитном поступку, како би Национални савет за високо образовање могао да испуњава Законом утврђене надлежности.

Представник предлагача на седници Народне скупштине биће проф. др Марко Атлагић, председник Одбора.

Седница је завршена у 11,35 часова.

Снимак Шесте седнице Одбора за образовање, науку, технолошки развој и информатичко друштво се налази на линку: http://217.26.67.44/filesnsrs/odbor/odbor2024121611.mp4.

СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

Дејан Јевтовић проф. др Марко Атлагић